Place François-Joseph Dargent
D'Eecher Plaz, offiziell Place François-Joseph Dargent, ass eng Plaz am Quartier Eech, an der Stad Lëtzebuerg; do, wou den Eecher Bierg (Côte d'Eich) an d'Eecher Strooss (Rue d'Eich) iwwergeet a wou d'Millebaacher Strooss (Rue de Muhlenbach) derbäikënnt.

Am nationale Stroossennetz ass dat d'Nationalstrooss 55, déi do op d'Nationalstrooss 7 stéisst.

Geschicht
Tëscht dem 26. Dezember 1913 an dem 5. September 1964 ass d'Linn 10 vum Stater Tram driwwer gefuer. Och de Chareli ass do laanscht gefuer.

D'Plaz gouf 1925 nom Apdikter a fréiere Buergermeeschter vun Eech, François-Joseph Dargent, genannt. Wärend der däitscher Besatzung am Zweete Weltkrich gouf s'a Langemarckplatz ëmgedeeft, no der Schluecht vu Langemarck am Éischte Weltkrich, déi an der Nazipropaganda heroiséiert gouf, a Wierklechkeet awer en Desaster war.

Gebaier
Ronderëm d'Eecher Plaz stinn eng Rëtsch Gebaier, déi op der Lëscht vun den nationale Monumenter stinn:
d'Haus Nr. 5 - d' Apdikt Perlia (gebaut 1866 fir de Jean Meyer, Architekt: Jean-Pierre Koenig); als Nationalmonument klasséiert zanter dem 15. Juli 2020;
 d'Haus Nr. 2 - d' Maison Wurth (fréier Nimm: Villa Weber, dono Maison Laval-Metz), um Zousazinventaire vun de klasséierte Monumenter zanter dem 23. Februar 1988;
 d'Haus Nr. 13, e Café; um Zousazinventaire zanter dem 26. Mäerz 2013;
 d'Haus Nr. 15, bis an d'1960er Joren eng Krawattefabréck; um Zousazinventaire zanter dem 25. Juli 2013.

D'Haus Nr. 8 (gebaut fir den Notaire Fritz Weber) ass net klasséiert; ma de Ginkgobam, deen do am Gaart steet, zielt zu de bemierkenswäerte Beem zu Lëtzebuerg.

Biller

Um Spaweck

Francois Joseph Dargent
Dargent